Хайде, излъжи ме! – Труд
Въпросът е не дали има почва фалшивата новина у нас, а защо е толкова лесно да се води за носа българския потребител на информация?„Тъй предразсъдъкът обяснява, когато разсъдъкът се отказва“, пише дядо Вазов в „Под игото“, разказвайки за великото пророчество на един поп – как чрез нумерологията изречението „Турция ке падне“ се подрежда като годината на въстанието – 1876 г.От край време българинът не вярва на нищо достоверно, на нищо, зад което стои институция, личност – пази боже, но виж, дай му слух, дай му нещо бомбастично, нещо причудливо и охотно поглъща въдицата. Виждаме дори народна съпротива срещу здравия разум. Не дай си боже да не се хванеш като шаран като другите – в очите на „просветените“ ще прочетеш съжаление към собственото си малодушно неверие.Стана някак си модерно да се обсъждат надълго и широко т.нар. фалшиви новини в медийното пространство, при това на същото ниво на пълно неразбиране що за феномен е това, като другата модерна тема – „хибридната война“. Това го видяхме в няколко сутрешни блока, където специалисти на едро смесваха жълтите бомбастични новини с майсторлъка на западната и руската пропаганда с медийна манипулация. Между двете явления има огромна разлика.В САЩ, във Великобритания не е възможно просто да си измислиш нещо и да го лансираш в публичното пространство. То трябва да почива върху факти (говорим все пак за политиката и общество, а не за „куче глътна питон, разказа жена от Флорида“). Великият майсторлък в манипулацията там е как да представиш фактологията така, че ти повярват и да не те съдят.У нас за твърдения не съдят никого и поради тази причина не са и нужни кой знае колко достоверни факти. Понеже и у нас, и в САЩ темата Русия е на мода, нека сравним поведението на едните и другите. В САЩ упорито се внушава връзката на победата на Доналд Тръмп над Хилъри Клинтън с предполагаемо участие на Русия в хакерски атаки, които са имали за цел да дискредитират претендентката на демократите. ФБР и други агенции обявиха, че „САЩ са идентифицирали руските агенти, които стоят зад хакерските атаки преди президентските избори в страната, спечелени от кандидата на републиканците Доналд Тръмп“. Шпионите успели да пробият сървъра с пощата на Демократическата партия и се предоставили информацията на „Уикилийкс“. Точно оттам тръгнаха едни от най-сериозните разкрития за Хилъри Клинтън.Ето фактологията, върху която почива една манипулация – има ли шпионска дейност на руснаците в САЩ? Има (така както е и обратното, без съмнение). Има ли изтичане на информация от демократите, уличаващи Клинтън? Има. Загуби ли изборите бившата първа дама заради загуба на имидж? Загуби (макар да не е точно това причината). Останалото е твърдение, съждение и умозаключение.Щом руснаците са помогнали на Тръмп, значи той ще им се отблагодари за победата с махане на санкциите, а това означава, че милиардерът е лош за страната си – това е окончателното послание. Доста сложна и скъпа хибридна гражданска война, но без никакви измислици. Ако някой си позволи да оклевети президента без нито един факт… жална му майка.У нас няма нужда от никакви факти. Просто излиза един сульо и казва: „Този кандидат за президент е руски шпионин и ще ни изкара от НАТО и ЕС“ – и готово. След това се лепва етикетът и нищо не може да го отлепи, дори и съдебната система. Фактите нямат никакво значение.Тази особеност на българския манталитет се е пръкнала още в онези дни на възрожденски устрем, когато на народа му е трябвало чудо, на властта не се е вярвало, така като не се е вярвало и на официалните съобщения. По времето на комунизма се случваше същото. Информацията „от уста на уста“ беше по-бърза, някак си по-достоверна. Затова днес повече вярват на един вестник с бомбастични заглавия, отколкото на медия, която много ясно е заявила кой е собственик, какви политически или икономически интереси защитава и носи съдебна отговорност за публикациите си.Ефектът „Баба Ванга предрече“ е непобедим у нас. Затова нагласите, че ако закъсаш, „можеш да се уредиш“, ако извадиш пари, ще победиш правосъдието, ще се излекуваш от нелечими болести, ако предпочетеш „Маг Пульо“ пред клиничната пътека, и ще спасиш роднина, ако хвърлиш пачка банкноти през прозореца след магическото „ало-ало“. И изобщо за какви фалшиви новини говорим, като българинът предпочита уюта на фалшивия свят пред скуката на градивната последователност.  Майкъл Флин – героят, жертва на хибридната войнаИнтересен е случаят със съветника по национална сигурност на президента Тръмп – Майкъл Флин, който бе принуден да подаде оставка, обвинен, че в преходния период на администрацията в Белия дом е разговарял с руския посланик по теми, свързани със санкциите. Истината е, че двамата са обсъждали безпроблемното извеждане на десетките руски дипломати и техните семейства, изгонени от Обама, за да се избегне прецедент. Клопката на Обама е, че обявяването им за „персона нон грата“ се води като част от санкциите. Бум!